Diari Oficial de la Generalitat Valenciana


Sumari del DOGV 9558, del 21-03-2023 (2023/2806)

RESOLUCIÓ de 9 de març de 2023, de la Conselleria d'Economia Sostenible, Sectors Productius, Comerç i Treball, per la qual s'efectua la convocatòria de les ajudes de suport a la promoció exterior de la Comunitat Valenciana per a l'exercici 2023.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9558

Data del DOGV
:   21-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2806


Data del document
:   09-03-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 9 de març de 2023, de la Conselleria d'Economia Sostenible, Sectors Productius, Comerç i Treball, per la qual s'efectua la convocatòria de les ajudes de suport a la promoció exterior de la Comunitat Valenciana per a l'exercici 2023. [2023/2806]  
La Llei 38/2003, de 17 de novembre, general de subvencions, estableix en l'article 23 que el procediment per a la concessió de subvencions, s'iniciarà sempre d'ofici, mitjançant una convocatòria aprovada per l'òrgan competent.  
L'Ordre 13/2016, de 2 d'agost, de la Conselleria d'Economia Sostenible, Sectors Productius, Comerç i Treball, estableix les bases reguladores per a la concessió d'ajudes en matèria d'internacionalització (DOGV 7846, 08.08.2016).  
La Llei 9/2003, de 2 d'abril, de la Generalitat, per a la igualtat entre dones i homes, regula el principi d'igualtat de dones i homes a la Comunitat Valenciana.  
Les perspectives del comerç mundial en 2023 no són massa favorables. A l'impacte en les exportacions de les empreses valencianes de la crisi diplomàtica oberta entre Espanya i Algèria i les conseqüències econòmiques de la guerra de Rússia, tant en l'àmbit energètic com en el de subministraments, s'uneixen, com adverteix la UNCTAD, les mesures de política monetària i fiscal adoptades per les economies avançades, que amenacen a posar fre al creixement de l'economia mundial i prolongar el seu estancament.  
Aquesta convocatòria d'ajudes s'ha adaptat per a donar suport davant d'aquesta situació a les empreses valencianes, a fi de continuar promovent el creixement i la internacionalització d'aquestes i evitar que perden posicionament en els mercats exteriors.  
La Llei 9/2022, de 30 de desembre, de pressupostos de la Generalitat per a 2023, inclou, dins de l'annex de transferències i subvencions, la línia de subvenció S8013, denominada «Suport a la promoció exterior de la Comunitat Valenciana», amb una dotació màxima de 31.114.931 euros.  
Per mitjà de la present resolució es convoquen, per a l'exercici 2023, les ajudes en matèria d'internacionalització d'acord amb l'article 5.2 de l'Ordre 13/2016, de 2 d'agost, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'internacionalització.  
La present convocatòria queda sotmesa, en el que pertoque, a la Llei 38/2003, de 17 de novembre, general de subvencions; al Reial decret 887/2006, de 21 de juliol, pel qual s'aprova el seu reglament; i a la normativa autonòmica establida en els articles 159 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Per això, i en virtut de les facultats que em confereix l'article 28 de la Llei 5/1983, de 30 de desembre, del Govern Valencià, i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
  
Primer. Objecte  
L'objecte de la present resolució és convocar, per a l'exercici 2023, ajudes a fi d'afavorir la internacionalització de les empreses valencianes i la promoció dels seus productes (béns i/o serveis) a l'exterior, així com contribuir a la realització d'accions promocionals que permeten incrementar i consolidar la presència d'aquests en els mercats internacionals.  
  
  
Segon. Beneficiàries de les ajudes  
1. De conformitat amb el que s'estableix en l'article 2 de l'Ordre 13/2016, de 2 d'agost, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'internacionalització, es beneficiaran de les ajudes les petites i mitjanes empreses (pimes) amb personalitat jurídica pròpia i domicili social i fiscal a la Comunitat Valenciana, que s'especifiquen en cada apartat d'aquesta resolució.  
2. A l'efecte de les ajudes regulades en aquesta resolució, s'entendran per pimes aquelles empreses que tinguen els requisits següents:  
a) Que tinguen menys de 250 persones.  
b) Que el seu volum de negocis anual no excedisca els 50 milions d'euros o que el seu balanç general anual no excedisca els 43 milions d'euros.  
3. El còmput dels efectius i límits assenyalats s'efectuarà tal com disposa l'annex I del Reglament (UE) número 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187, de 26.06.2014), sobre «definició de pime».  
4. De conformitat amb el que es disposa en l'article 1 del Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L352/1 de 24.12.2013), no podran ser beneficiàries d'ajudes les empreses a les quals es refereix el resolc vinté, apartat tercer, de la present convocatòria.  
5. En el cas d'empreses vinculades, quan les accions susceptibles de suport siguen per a productes (béns i/o serveis) amb el mateix nom comercial, només una d'aquestes podrà sol·licitar les ajudes.  
No s'acceptaran operacions amb persones o entitats vinculades a l'empresa beneficiària, entenent-se com a tals aquelles en les quals concórrega alguna de les circumstàncies assenyalades en el punt 2 de l'article 68 del Reglament de la Llei 38/2003, de 17 de novembre, general de subvencions, aprovat per Reial decret 887/2006, de 21 de juliol.  
D'acord amb l'article 2.3 del Reglament (UE) número 1407/2013 de la Comissió, de 18 de desembre de 2013, les empreses vinculades es consideraran una única empresa a l'efecte de l'aplicació de la norma de minimis.  
6. Les empreses beneficiàries hauran de comptar amb productes (béns i/o serveis) propis.  
7. S'exclouen expressament les empreses que ofereixen serveis de distribució o intermediació, excepte en el cas que formen part d'un grup empresarial i es tracte de productes propis fabricats per una de les empreses del grup i així es declare en el formulari «Model de declaració de la condició de pime».  
  
Tercer. Obligacions de la persona beneficiària  
Són obligacions de la persona beneficiària les establides en l'article 3 de l'Ordre 13/2016, de 2 d'agost, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'internacionalització.  
  
Quart. Finançament de les ajudes  
1. Per a l'exercici 2023, i de conformitat amb el que estableix la Llei 9/2022, de 30 de desembre, de pressupostos de la Generalitat per a l'esmentat exercici, les ajudes convocades es finançaran a càrrec de la línia S8013 del programa pressupostari 36.06.75.236.63, capítol IV, per un import màxim de 48.481.568 euros, provinents de fons propis de la Generalitat.  
2. Es podrà fixar una quantia addicional l'aplicació de la qual a la concessió de subvencions no requerirà una nova convocatòria, tal com disposa l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. Aquesta ampliació de crèdits podrà arribar, com a màxim, al 20 % dels crèdits inicials. L'efectivitat de la quantia addicional queda condicionada a la declaració de disponibilitat de crèdit i, si és el cas, amb l'aprovació prèvia de la modificació pressupostària que escaiga, en un moment anterior a la resolució de la concessió de subvenció.  
  
Cinqué. Accions susceptibles de suport i despeses subvencionables  
Tindran la consideració d'accions susceptibles de suport les establides en els apartats següents i realitzades entre l'1 de juliol de 2022 i el 31 de maig de 2023, atenent-ne en tot cas les particularitats assenyalades en cadascuna.  
1. Participació en certàmens firals internacionals:  
1.1. Participació, de forma agrupada o individual, en els certàmens firals internacionals celebrats en l'Estat espanyol i reconeguts amb aquest caràcter per la Secretaria d'Estat de Comerç del Ministeri d'Indústria, Comerç i Turisme.  
1.2. Participació, de forma agrupada o individual, en fires internacionals que es facen fora de l'Estat espanyol.  
En tots dos casos, tindran la consideració de despeses subvencionables les relatives únicament a la contractació de l'espai (metres quadrats) en aquests certàmens internacionals. Es consideraran susceptibles de suport els certàmens que, iniciats abans o el 31 de maig, finalitzen abans de la fi del termini de presentació de sol·licituds establit en el resolc nové, sempre que aquestes despeses hagen sigut pagades en aquesta data.  
En el cas de fires en format virtual, es consideraran despeses subvencionables les tarifes abonades per la participació virtual.  
2. Despeses d'allotjament, de desplaçament i derivades de la realització de proves PCR, o altres proves diagnòstiques de covid-19 obligatòries per a l'assistència a fires internacionals i viatges comercials internacionals per a la prospecció de clientela, incloses en el pla de promoció internacional detallat en la memòria i fins a un màxim de 50.000 euros.  
Es consideraran susceptibles de suport les despeses d'allotjament i desplaçament, iniciats abans o el 31 de maig i que finalitzen abans de la fi del termini de presentació de sol·licituds establit en el resolc nové, sempre que aquestes despeses hagen sigut abonades en aquesta data.  
3. Serveis relacionats directament amb l'execució del pla de màrqueting internacional, i amb un import màxim subvencionable de 50.000 euros:  
3.1. Publicitat en mitjans estrangers relacionada amb el desenvolupament de campanyes de comunicació internacionals.  
3.2. Publicitat o inscripció en portals o directoris en línia i mercats electrònics internacionals, sempre que estiga vinculada amb els mercats exteriors objectiu del pla d'internacionalització.  
Es consideraran despeses subvencionables:  
- cost CPC (cost per clic) de la publicitat SEM internacional (Google AdWords, Yandex Direct, Baidu, Bing, etc.);  
- cost CPC (cost per clic) de la publicitat en xarxes socials i portals internacionals: Facebook ADS, LinkedIn ADS, Twitter ADS, YouTube, Instagram, Tiktok, Pinterest ADS, Amazon, o cost CPC o CPM de rich media (bàners, etc.) en portals internacionals;  
- cost de subscripcions a directoris internacionals;  
- despeses d'agències de comunicació relacionades amb campanyes desenvolupades en destinació;  
- campanyes web relacionades amb la gestió de continguts en diferents idiomes per a aquests mercats, destinats a xarxes socials o mitjans de comunicació en línia, campanyes de correu electrònic de màrqueting (MailChimp, Acumbamail...), optimització SEO per a altres països, i creació i gestió de perfils socials per a altres mercats.  
4. Serveis relacionats amb el procés de registre de marca  
Es consideraran despeses subvencionables aquelles que produïsquen les empreses pels serveis relacionats amb el procés de registre de marca en l'àmbit nacional (excepte a Espanya), en l'àmbit regional (Benelux), en l'àmbit de la UE o/i en l'àmbit internacional, a excepció de les taxes i serveis de vigilància.  
5. Serveis relacionats amb el procés de certificació, homologació i registre necessaris per a la comercialització internacional dels productes.  
Es consideraran despeses subvencionables aquelles que produïsquen les empreses per a la certificació de productes fora de la UE a excepció de les taxes.  
6. Material promocional internacional, fins a un import màxim de 50.000 euros, relacionat amb:  
a) l'adaptació de la pàgina web al mercat internacional;  
b) transport de mostres sense valor comercial per a empreses o clientela;  
c) l'adaptació del material promocional de continguts audiovisuals, catàlegs, fullets o similars.  
S'acceptaran tant en format físic com digital.  
7. Despeses per nova contractació de personal tècnic en comerç exterior, contractat per a executar el pla de promoció internacional de l'empresa.  
Es considerarà despesa subvencionable el salari brut del personal tècnic en comerç exterior, contractat des de l'1 de juliol de 2022 fins al 31 de maig de 2023, per a executar el pla de promoció internacional de l'empresa, sempre que el salari brut anual per persona siga d'un mínim de 23.000 euros (total reportat) i la durada mínima del contracte de dotze mesos.  
Les empreses que van ser beneficiàries de subvenció per aquest concepte en la convocatòria de l'exercici 2022, per realitzar aquesta contractació en el primer semestre de l'any esmentat, podran sol·licitar la despesa per aquest contracte pel període restant fins a completar els dotze mesos.  
Únicament seran subvencionables les despeses indicades en aquest apartat si l'empresa realitza accions de promoció en mercats exteriors que puga justificar.  
El personal haurà d'estar ocupat a la seu de la Comunitat Valenciana de l'empresa beneficiària.  
Per a les empreses d'indústries creatives i culturals, el col·lectiu professional autònom i les microempreses, s'admetran també les despeses de professionals col·legiats i col·legiades o empreses externes contractades a l'efecte, fins a un import màxim de 10.000 €.  
8. Serveis relacionats amb la participació en plecs de licitacions en mercats exteriors, així com la seua traducció si fora necessària.  
  
9. Altres serveis i despeses directament relacionades amb la realització o participació en accions de promoció internacional, realitzades de manera virtual o presencial, per a captació i /o consolidació de clientela a l'estranger.   
10. En el cas d'Algèria, derivat de la situació conjuntural particular, despeses no corrents i imprevisibles (despesa de transport de la devolució de contenidors; despeses de l'enviament de la mercaderia retornada en cas que aquesta despesa haja sigut assumida per l'empresa valenciana); despeses extres d'ocupacions i sojorn en els ports; despeses per cancel·lacions de despatx; despeses de moviment de contenidors i remoció en les terminals; altres despeses no corrents i imprevisibles similars a les anteriors.  
Les dates de la devolució i de la resta de conceptes hauran de ser del mateix dia o posteriors a l'inici del conflicte, 9 de juny de 2022. En el cas de les factures d'enviament, podran ser anteriors i no posteriors a setembre de 2022.  
11. No es consideraran subvencionables:  
- Els serveis per a l'establiment i explotació de xarxes de distribució a l'estranger.  
- Les despeses corrents vinculades a l'activitat exportadora de l'empresa.  
- Les despeses de transport, excepte per a l'enviament de mostres sense valor comercial, tal com es detalla en l'apartat 6 i s'estableix en l'apartat 10 d'aquest resolc relatius a Algèria.  
- Les despeses de consultoria relacionades amb la comercialització, excepte en el cas del Regne Unit, contractes d'agent o actuacions similars.  
- En general, totes aquelles despeses que no estiguen clarament definides o que no tinguen per finalitat directa la consecució dels objectius del programa.  
  
Sisé. Presentació de sol·licituds  
1. Les entitats hauran de presentar una única sol·licitud. La presentació de la documentació justificativa es realitzarà en el mateix moment de presentació de la sol·licitud.  
La presentació de sol·licituds i la documentació annexa per a l'obtenció de les ajudes regulades en la present convocatòria es realitzarà de manera telemàtica.  
Per a això, la persona que presente la sol·licitud haurà de disposar de signatura electrònica reconeguda o qualificada i avançada, bé amb el certificat reconegut d'entitat (persones jurídiques), o bé amb el certificat reconegut per a la ciutadania (persona física), els dos emesos per l'Autoritat de Certificació de la Comunitat Valenciana, DNI electrònic, certificats de la Fàbrica Nacional de Moneda i Timbre, així com els certificats reconeguts inclosos en la llista de confiança de prestadors de serveis de certificació establits a Espanya, publicada en la seu electrònica del Ministeri d'Indústria, Comerç i Turisme.  
2. En el cas d'utilitzar un certificat digital d'una persona actuant en representació d'una altra persona (física o jurídica), s'haurà d'inscriure prèviament en el Registre de representants davant de la Generalitat per a la realització de tràmits per via telemàtica, la informació de la qual està disponible en: https://www.gva.es/es/proc17168  
Les instruccions sobre tramitació telemàtica les trobaran en la pàgina web www.indi.gva.es/tramitacion-telematica, en l'enllaç Instruccions.  
3. L'imprés de sol·licitud i la documentació annexa que s'exigeix en aquesta convocatòria s'emplenarà i se signarà utilitzant l'aplicació dissenyada per a aquestes ajudes, que estarà disponible en la Guia PROP de la Generalitat, a través del tràmit de sol·licitud d'ajuda dissenyat a l'efecte: www.gva.es/va/proc16796.   
Tant la sol·licitud com la resta de documentació a presentar hauran de signar-se electrònicament.  
No es tindran en consideració aquelles sol·licituds i documentació que no s'hagen presentat de manera telemàtica.  
  
Seté. Tractament de dades de caràcter personal  
La participació en la present convocatòria comportarà el tractament de dades de caràcter personal de les persones sol·licitants, per part de la Conselleria d'Economia Sostenible, Sectors Productius, Comerç i Treball. Així mateix, se l'informa de:  
1. Identitat de la persona responsable del tractament: la Conselleria d'Economia Sostenible, Sectors Productius, Comerç i Treball.  
2. Finalitat del tractament o tractaments afectats: atendre la sol·licitud presentada d'acord amb el que s'estableix en la convocatòria, en les bases reguladores, la Llei 38/2003, de 17 de novembre, general de subvencions i la seua normativa de desplegament i, supletòriament, en la Llei 39/2015, d'1 d'octubre, del procediment administratiu comú de les administracions públiques (cal veure el Registre d'activitats de tractament).  
3. Origen de les dades: les dades personals recollides provenen de les sol·licituds presentades per la persona interessada o el seu representant.  
4. Registre d'activitats de tractament:  
http://www.indi.gva.es/documents/413131970/265575368/ratgen004.pdf.   
5. Drets de les persones sol·licitants.  
a) Drets de les persones interessades  
La persona interessada té dret a sol·licitar l'accés a les seues dades personals, la rectificació o supressió d'aquestes, la limitació del seu tractament o a oposar-se a aquest; per a exercir els drets haurà de presentar un escrit davant de la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quin d'aquests drets sol·licita que li siga satisfet i, si no autoritza l'obtenció de dades d'identitat de la persona sol·licitant o, si és el cas, de la persona que exercisca la representació legal, haurà d'aportar la corresponent documentació acreditativa de la identitat i representació. També podrà exercir els seus drets de manera telemàtica a través de l'enllaç següent:  
http://www.gva.es/es/proc19970.   
b) Reclamació davant de l'Agència espanyola de protecció de Dades  
Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant de l'Agència espanyola de protecció de Dades, mitjançant la seu electrònica accessible a través de la pàgina web https://www.aepd.es/  
6. Delegació de protecció de Dades  
En tot cas, les persones sol·licitants podran contactar amb la Delegació de Protecció de Dades de la Generalitat Valenciana a través de:  
Adreça electrònica: uoo@yzv.fu.   
Adreça postal: passeig de l'Albereda, 16, 46822 València.  
7. Més informació de protecció de dades  
https://www.gva.es/downloads/publicados/pr/texto\_informacion\_adicional.pdf.   
8. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar l'exactitud d'aquestes.  
  
La potestat de verificació inclou verificar la identitat de la persona sol·licitant o, si és el cas, del seu representant legal i consultar les següents dades que consten en la Base de dades nacional de subvencions (BDNS): les subvencions i ajudes que li han sigut concedides, incloent-hi aquelles a les quals s'aplica la regla de minimis, i que la persona sol·licitant no està inhabilitada per a percebre subvencions.  
  
Huité. Documentació que s'ha d'adjuntar a la sol·licitud  
En cadascuna de les sol·licituds presentades s'haurà d'adjuntar la documentació següent:  
1. Autorització expressa a la Conselleria d'Economia Sostenible, Sectors Productius, Comerç i Treball, recollida en la sol·licitud general de subvencions, perquè aquesta comprove les dades d'identitat de la persona sol·licitant o, si es tracta d'una persona jurídica, del representant o de la representant, de conformitat amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resulta alguna discordança amb les dades facilitades per la mateixa persona interessada, l'òrgan instructor estarà facultat per a aclarir-la. Si la persona sol·licitant no hi presta el seu consentiment, haurà d'aportar fotocòpia del document nacional d'identitat.  
Quan es tracte d'una persona jurídica s'haurà d'aportar, a més, documentació acreditativa i identificativa d'aquesta, consistent en fotocòpia de l'escriptura de constitució o dels estatuts actualitzats, poders de representació, si escau, i acreditació de la inscripció en el registre mercantil o registre corresponent, així com fotocòpia de la targeta d'identificació fiscal.  
En el cas que la documentació ja estiguera en poder de la Direcció General d'Internacionalització, es podrà aportar declaració de vigència, segons el model que podrà descarregar-se de la pàgina web corresponent, sempre que no hagen transcorregut més de cinc anys des de l'acabament del procediment al qual corresponga i no haja patit cap variació.  
  
2. Memòria de les activitats realitzades amb indicació dels resultats obtinguts. La memòria ha d'indicar l'objecte de l'empresa així com desenvolupar de manera exhaustiva el pla d'internacionalització de l'empresa i totes les actuacions recollides en el projecte d'actuació. Així mateix, aquesta memòria haurà de recollir en suport fotogràfic la justificació material d'aquelles actuacions realitzades (fotografies dels espais llogats en certàmens firals, visites comercials a empreses, publicitat en mitjans estrangers, propaganda, adaptació del material publicitari, adaptació de la pàgina web...)  
3. Projecte d'actuació, establit en el tràmit telemàtic.  
4. Relació de despeses, en el format Excel establit a aquest efecte, amb detall de totes les actuacions realitzades objecte d'aquesta subvenció i amb indicació de cadascuna de les despeses produïdes, amb identificació de l'entitat creditora i del document, el seu import i data d'emissió, manifestant expressament que s'ha complit l'objecte de la subvenció. No es valoraran aquelles factures que no es troben incloses en el model normalitzat de Relació de despeses compte justificatiu establit a aquest efecte ni aquelles que no tinguen un reflex en el pla d'internacionalització de l'empresa presentat en la memòria. S'acceptaran les despeses realitzades per a dur a terme les accions sempre que hagen sigut pagades en la data establida com a termini màxim de justificació de despeses.  
4.1. Les despeses per desplaçament, allotjament i proves PCR, o altres proves diagnòstiques de covid-19 que siguen requisit necessari perquè l'empresa puga viatjar a mercats estratègics, hauran d'identificar la persona, càrrec i motiu del viatge.  
Les despeses d'allotjament es justificaran amb les factures dels establiments hotelers on conste la identitat de la persona allotjada, i se subvencionarà únicament l'hostalatge.  
Les despeses de desplaçament es justificaran amb les factures detallades de l'agència de viatges o bitllets d'avió, tren, autobús o un altre mitjà de transport públic on conste la identitat de la persona que realitza el viatge.  
Les despeses derivades de la realització de les proves PCR, o d'altres proves diagnòstiques de covid-19, que siguen requisit necessari per a viatjar, per les factures corresponents.  
En tot cas s'haurà de realitzar una declaració responsable per part de l'empresa sol·licitant de les ajudes, en la relació de despeses establida a l'efecte, de la identitat de la persona que origina la despesa, el càrrec que ocupa dins de l'empresa, les dates del viatge, el seu motiu, la destinació, el concepte de despesa i l'import. En el cas de despeses de desplaçament per a enllaçar amb un altre mitjà de transport, s'haurà d'indicar aquesta qüestió. Així mateix, en el cas de les despeses d'allotjament, se n'haurà d'indicar el règim, i se subvencionarà exclusivament l'hostalatge. En cas que les dates del viatge no coincidisquen amb el període de l'esdeveniment, haurà d'indicar-se el motiu. El certificat ha de permetre seguir la trajectòria del viatge realitzat.  
Només s'acceptaran despeses de persones relacionades amb el desenvolupament del pla de promoció internacional de l'empresa. En el cas de despeses de desplaçament i/o allotjament per visita a empreses, aquest fet es reflectirà tant en la memòria, com en el projecte d'actuació, així com en la declaració responsable de la Relació de despeses d'allotjament i desplaçament, on haurà d'indicar-se el nom de l'empresa.  
  
4.2. Per a la justificació dels serveis relacionats directament amb l'execució del pla de màrqueting internacional:  
- Publicitat en mitjans estrangers relacionada amb el desenvolupament de campanyes de comunicació internacionals: s'haurà d'aportar informació gràfica de les insercions, així com indicar el país i el mitjà en què s'ha realitzat la campanya.  
- Publicitat o inscripció en portals o directoris en línia i mercats electrònics internacionals: s'haurà de presentar un informe descarregat de la mateixa xarxa, web o plataforma, on queden desglossades les campanyes de promoció que es desenvolupen en destinacions internacionals; és a dir, en els mercats exteriors objectiu del pla d'internacionalització, per països i en els períodes de les factures enviades.  
4.3. Quant a les despeses derivades del procés de certificació, homologació i registre necessàries per a la comercialització internacional dels productes, s'exclouen expressament els estudis de mostres i tots aquells realitzats per a la seua comercialització a la UE.  
4.4. En relació amb el material promocional internacional:  
a) No s'inclouran en aquest concepte les despeses de creació o desenvolupament de la pàgina web, ni el manteniment i actualització de continguts d'aquesta ni les despeses relacionades amb l'allotjament de la pàgina.  
b) No s'acceptaran les despeses de transport de mostres sense valor comercial a fires o showrooms.  
No es consideraran despeses subvencionables:  
- cost de personal propi de l'empresa per a l'adaptació dels diferents conceptes al mercat internacional;  
- despeses de producció audiovisual (sessions de fotos, personal necessari per a realitzar els continguts audiovisuals, models, localitzacions, transport, dietes, viatges, servei d'àpats, etc.), excepte en el cas que s'hagen realitzat per a un país o grup de països en particular, excloent-ne el mercat espanyol;  
- etiquetes, adhesius, instruccions de productes, garanties, mostraris, books, tarifes, expositors i portaproductes en tots els seus vessants;  
  
- targetes visita, marxandatge i regals promocionals;  
- embalatge.  
Respecte a les mostres sense valor comercial, només s'acceptarà la despesa del transport d'aquestes, havent d'indicar les factures el país de destinació de la mostra i que manquen de valor comercial.  
4.5. En la justificació corresponent a les despeses de personal tècnic en comerç exterior contractat per a executar el pla de promoció internacional de l'empresa, s'haurà de presentar:  
- Contracte del personal del qual es derive clarament l'objecte d'aquest, acompanyat de:  
- Les nòmines del període imputat, així com justificació de la transferència.  
- TC1 i TC2 o document que els substituïsca corresponents, amb detall de les despeses de seguretat social, la base de cotització, epígraf, tipus de contracte, tipus de cotització i quota resultant.  
- Model 111 (retencions i ingressos a compte de l'Impost sobre la Renda de les Persones Físiques) del període (mensual o trimestral) justificatiu de l'ingrés de la retenció realitzada.  
- Model 190 (Resum anual de retencions i ingressos a compte). Aquest model 190 s'aportarà en el termini d'un mes des de la seua presentació.  
Per a les empreses d'indústries creatives i culturals, el col·lectiu professional autònom i les microempreses, s'exclouen expressament els estudis de mercat, cerca de clientela, tutories comercials i similars.  
  
A l'efecte de qualsevol aclariment, la Direcció General d'Internacionalització ha elaborat una guia de la convocatòria disponible en la seua pàgina web: https://cindi.gva.es/va/web/internacionalizacion/ayudas-y-subvenciones.  
5. Justificants de les despeses realitzades: factures i altres documents de valor probatori equivalent, amb validesa en el tràfic jurídic mercantil o amb eficàcia administrativa, justificatius de la despesa efectuada, expedits d'acord amb la normativa vigent.  
També es presentarà documentació acreditativa del seu pagament: rebuts, transferències o càrrecs bancaris o, si és el cas, còpia dels efectes mercantils entregats a l'entitat proveïdora o creditora garantits per una entitat financera o companyia d'assegurances.  
Els justificants de les despeses realitzades i la documentació acreditativa del seu pagament es presentarà de manera correlativa per a cadascuna de les actuacions realitzades; és a dir: cada factura haurà d'anar acompanyada del seu justificant de pagament i en un sol arxiu.  
Quan el pagament s'haja realitzat en moneda diferent de l'euro, es justificarà el canvi de moneda del dia del càrrec en compte.  
En cas que la documentació acreditativa de les despeses realitzades estiga redactada en idiomes diferents del castellà, valencià, anglés o francés, la persona beneficiària haurà d'aportar una traducció d'aquesta documentació al castellà o valencià. L'empresa haurà de certificar la veracitat de la traducció aportada.  
6. De conformitat amb el que s'estableix en l'article 31.3 de la Llei 38/2003, de 17 de novembre, general de subvencions, quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic per al contracte menor, la persona beneficiària haurà de sol·licitar, com a mínim, tres ofertes de diferents proveïdors/proveïdores, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren, o llevat que la despesa s'haguera realitzat amb anterioritat a la subvenció.  
L'elecció entre les ofertes presentades, que hauran d'aportar-se en la justificació, o si és el cas, en la sol·licitud de subvenció, es realitzarà d'acord amb els criteris d'eficiència i economia, i haurà de justificar-se expressament en una memòria l'elecció quan no recaiga en la proposta econòmica més avantatjosa.  
7. Documentació acreditativa del compliment dels criteris funcionals o socials.  
8. Acreditació de l'import, procedència i aplicació dels fons propis i d'altres subvencions i ingressos amb els quals hagen sigut finançades les actuacions. A tal fi, la persona beneficiària presentarà una declaració responsable detallada en el model establit a aquest efecte.  
9.) Dades de domiciliació bancària que, en tot cas, han d'indicar-se en l'apartat «Dades bancàries» del formulari web de sol·licitud general de subvenció del tràmit telemàtic. Només en el cas que no s'hagen presentat aquestes dades de domiciliació bancària amb anterioritat davant de la Generalitat Valenciana, o si amb posterioritat aquestes dades han experimentat qualsevol variació, a més, haurà de realitzar-se el tràmit telemàtic denominat Procediment per a tramitar les altes, modificacions i baixes de les domiciliacions bancàries (domiciliació bancària). Tràmit automatitzat. L'esmentat tràmit està disponible en el següent enllaç: https://www.gva.es/va/inicio/procedimientos'id\_proc=22218.   
  
10. Autorització a la Conselleria d'Economia Sostenible, Sectors Productius, Comerç i Treball, recollida en la sol·licitud general de subvencions, perquè aquesta obtinga de manera directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes previstos en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. La Direcció General d'Internacionalització es reserva el dret de requerir a la persona sol·licitant si la informació obtinguda presenta cap incidència.  
No obstant això, la persona sol·licitant podrà denegar expressament aquesta autorització i haurà d'aportar, aleshores, els certificats que a continuació s'esmenten, i la validesa dels quals haurà d'estendre's a la data de l'atorgament de l'ajuda:  
- De l'Agència Estatal de l'Administració Tributària, el certificat que acredite que la persona sol·licitant es troba al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que la persona sol·licitant es troba al corrent en el compliment de les seues obligacions amb la Seguretat Social.  
- De la Conselleria d'Hisenda i Model Econòmic, el certificat acreditatiu que la persona sol·licitant no té deutes de naturalesa tributària amb la Generalitat.  
En aquest sentit, els certificats expedits per les administracions tributàries i per la Seguretat Social tindran una validesa de sis mesos, des de la data de la seua expedició, d'acord amb el que s'estableix en l'article 23.3 del Reial decret 887/2006, pel qual s'aprova el Reglament general de subvencions.  
11. Declaració responsable de:  
- Ajudes de l'Estat obtingudes per als mateixos costos subvencionables o amb ajuda estatal per a la mateixa mesura de finançament de risc, a fi de comprovar que no se superen els límits de l'article 5.2 del Reglament (UE) número 1407/2013.  
- Ajudes de minimis concedides per qualsevol projecte a la persona sol·licitant en l'exercici fiscal corrent i en els dos anteriors, amb indicació de l'organisme, convocatòria, exercici fiscal de concessió i import concedit.  
El moment en què ha de considerar-se concedida una ajuda de minimis és aquell en què es reconega a l'empresa el dret legal a rebre l'ajuda, amb independència de la data de pagament de l'ajuda de minimis a l'empresa.  
Únicament es podran concedir noves ajudes de minimis després d'haver comprovat que això no comportarà que l'import total de les ajudes concedides a l'empresa beneficiària sobrepasse el límit màxim establit en el Reglament (UE) número 1407/2013, és a dir, 200.000 euros, que es redueix a 100.000 euros en el cas d'empreses beneficiàries que operen en el sector del transport per carretera, durant qualsevol període de tres exercicis fiscals.  
12. Declaració responsable, a través del formulari de sol·licitud general, que acredite que la persona sol·licitant no està incursa en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, i en particular, que no és deutora d'obligacions per reintegrament de subvencions.  
13. Declaració responsable, a través del formulari de sol·licitud, que acredite que l'empresa sol·licitant:  
- Compleix els terminis de pagament previstos en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials.  
- És una societat que, d'acord amb la normativa comptable, pot presentar el compte de pèrdues i guanys abreujat.  
En cas que no ho siga, la sol·licitant haurà d'aportar, junt amb la sol·licitud, un certificat emés per una empresa auditora inscrita en el Registre oficial d'auditors de comptes, que acredite que la sol·licitant compleix els terminis de pagament previstos en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials, conforme al que es preveu en l'article 13.3 bis de la Llei 38/2003, de 17 de novembre, general de subvencions.  
14. Declaració responsable, a través del model normalitzat establit, a l'efecte de:  
- compliment de la normativa sobre integració laboral de persones amb discapacitat o, si escau, d'estar-ne exempt;  
- recursos humans disponibles per a l'execució del pla d'internacionalització;  
- volum de facturació i d'exportació de l'empresa en l'exercici 2021;  
- compliment dels criteris funcionals o d'interés social, si és el cas.  
  
- en el cas d'empreses vinculades, no haver sol·licitat en aquesta convocatòria, per part d'altra de les empreses del grup, ajudes per a productes (béns i/o serveis) amb el mateix nom comercial.  
15. Declaració responsable, a través del model normalitzat establit, sobre el compliment dels requisits relatius a la condició de pime.  
16. Documentació acreditativa de les circumstàncies recollides en el resolc onze, apartat d cooperació empresarial entre empreses valencianes en projectes d'internacionalització de forma agrupada.  
17. La Direcció General d'Internacionalització podrà requerir la informació addicional que en cada cas estime necessària per a acreditar el compliment de les condicions imposades en la concessió de la subvenció.  
Quan s'aprecie l'existència de defectes corregibles en la documentació justificativa presentada per la persona beneficiària, se la requerirà en els termes del resolc deu de la present resolució.  
  
Nové. Termini de presentació de sol·licituds i justificació  
El termini de presentació de sol·licituds i la documentació justificativa serà des del dia 27 de març de 2023 i fins al 9 de juny de 2023, ambdós inclosos.  
  
Deu. Esmena de sol·licituds  
1. Quan la sol·licitud no tinga els requisits assenyalats en la legislació bàsica de procediment administratiu comú o no s'adjunte la documentació que d'acord amb aquesta resolució siga exigible, o es considere necessària per a resoldre, es requerirà la persona interessada perquè, en el termini de deu dies, esmene la falta o adjunte els documents preceptius, amb indicació que, si així no ho fa, es considerarà que ha desistit de la seua petició, amb la resolució prèvia que haurà de ser dictada en els termes previstos en l'esmentada legislació bàsica.  
La documentació requerida haurà d'aportar-se de manera telemàtica i no és vàlida la documentació presentada en qualsevol altre format.  
  
2. Els requeriments als quals es fa referència en aquest resolc, així com qualsevol altre que poguera realitzar-se, es regiran pel que disposen els articles 53 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Tal com disposa l'article 53 d'aquesta norma, la notificació electrònica dels actes administratius produirà efectes jurídics quan la persona interessada haja assenyalat aquest mitjà com a preferent, haja consentit expressament la seua utilització, o quan aquesta via siga obligatòria per a aquesta.  
  
De conformitat amb l'article 54 del Decret 220/2014, la pràctica de la notificació electrònica es realitzarà, amb caràcter general, per compareixença electrònica, de la manera següent:  
1) La persona interessada, degudament identificada, accedirà al contingut de l'actuació administrativa corresponent a través de la seu electrònica de la Generalitat. Prèviament, s'enviarà per correu electrònic, a l'adreça que aquesta haja facilitat, un avís de notificació, de caràcter informatiu, que li comunicarà l'existència d'una notificació dirigida a aquesta, així com l'adreça de la pàgina web a la qual ha d'accedir per a obtindre-la.  
2) Aquest avís de notificació haurà d'especificar, a més de les dades que permeten la identificació de la notificació, de conformitat amb el que es disposa en la legislació bàsica de procediment administratiu, que, transcorreguts deu dies naturals a partir de la data de la notificació sense que tinga lloc l'accés a aquesta, equivaldrà al rebuig de la notificació als efectes previstos en la normativa legal vigent, llevat que d'ofici o a instàncies de la persona destinatària es comprove la impossibilitat tècnica o material de l'accés.  
3) La persona interessada podrà accedir a la notificació electrònica amb la seua identificació personal prèvia per qualsevol dels mitjans definits en l'article 26 del Decret 220/2014. La notificació contindrà la designació de l'òrgan administratiu o entitat que efectua la notificació, la referència al tipus de document que es notifica, el número d'expedient al qual es refereix, i la data i registre d'eixida.  
4) Si la persona interessada accepta la notificació, podrà accedir als documents objecte d'aquesta, que també tindran format per a impressió.  
  
5) Es deixarà constància en l'expedient administratiu de l'acceptació o rebuig de la notificació electrònica, que produirà els efectes previstos en la legislació bàsica de procediment administratiu.  
  
  
  
  
Onze. Criteris de valoració  
Per a l'atorgament de les subvencions es tindran en compte els criteris següents, que seran valorats individualment per a cada cas:  
  
a) Solidesa del projecte de promoció exterior, fins a 25 punts, d'acord amb els criteris següents:  
- Qualitat i coherència entre l'objecte de la convocatòria i les accions a realitzar en el pla d'internacionalització presentat. Màxim 10 punts  
- Foment de la paritat en els recursos humans disponibles per a l'execució del pla d'internacionalització: 15 punts. Es considerarà que hi ha una presència equilibrada de dones i homes quan cap dels dos sexes tinga una proporció inferior al 40 % ni superior al 60 %.  
  
a) Diversitat de les accions de promoció exterior, tant en nombre com en mercats, fins a 25 punts, d'acord amb els criteris següents:  
  
- Nombre d'accions de promoció exterior:  
- fins a 2 accions: 10 punts.  
- 3 accions: 15 punts.  
- més de 3 accions: 25 punts.  
b) Característiques de l'empresa i mitjans disponibles per a dur a terme el projecte d'internacionalització, valorant la viabilitat i esforç econòmic, fins a 25 punts, d'acord amb els criteris següents:  
  
- Dimensió de l'empresa, fins a 10 punts d'acord amb els criteris següents:  
- Autònoms/autònomes i microempreses: 10 punts.  
- Petites empreses: 6 punts.  
- Mitjanes empreses: 3 punts.  
- Disponibilitat de recursos humans per a una correcta execució del pla, fins a 5 punts, d'acord amb els criteris següents:  
- Si disposa d'una persona: 3 punts.  
- Si disposa de dues persones: 4 punts.  
- Si disposa de tres o més persones: 5 punts.  
- Grau d'internacionalització de l'empresa, fins a 10 punts, d'acord amb els criteris següents:  
- Si % exportació/facturació entre 0 i 30,99 %: 10 punts.  
- Si % exportació/facturació entre 31 i 69,99 %: 6 punts.  
- Si % exportació/facturació entre 70 i 100 %: 3 punts.  
c) Cooperació empresarial entre empreses valencianes en projectes d'internacionalització de forma agrupada: fins a 25 punts.  
- fins a dues empreses: 10 punts.  
- més de dues empreses: 25 punts.  
d) Adequació de les accions susceptibles de suport als objectius i finalitats previstes en la convocatòria: fins a 25 punts conformement als criteris de valoració següents:  
- Per realitzar actuacions en un nou mercat dins o fora de la Unió Europea: 5 punts.  
- Per contractar nou personal tècnic en comerç exterior per a executar el pla de promoció internacional de l'empresa: 10 punts.  
- Per realitzar actuacions en un nou mercat dins i fora de la Unió Europea: 15 punts.  
- Per realitzar actuacions en més d'un nou mercat dins i fora de la Unió Europea i per realitzar actuacions relacionades amb l'adaptació de la pàgina web, incloent-hi idiomes no oficials a la Comunitat Valenciana: 25 punts.  
e) Criteris funcionals o d'interés social: fins a 25 punts, conformement als criteris de valoració següents:  
- Disposar de mecanismes de participació de les persones empleades en la gestió de l'empresa: 5 punts.  
- Realitzar donacions o aportacions de l'empresa a ONG o entitats sense ànim de lucre: 5 punts.  
- Tindre contractes formalitzats amb persones en situació o risc d'exclusió social, centres especials d'ocupació o empreses d'inserció: 10 punts.  
- Tindre en la seua plantilla un % superior al mínim legal exigible de persones amb un grau de discapacitat igual o superior al 33 %: 10 punts.  
- Tindre un percentatge igual o major de dones en càrrecs de direcció o executius de l'empresa o disposar d'un pla d'igualtat visat en cas que legalment no siga exigible: 10 punts.  
- Empreses certificades amb la norma ISO 14262: 10 punts.  
- Empreses inscrites en el Registre europeu EMAS o empreses certificades amb la norma 50294: 15 punts.  
  
Dotze. Criteris per a determinar l'import de la subvenció  
Les ajudes previstes en aquesta resolució podran arribar fins al 50 % del cost (IVA exclòs), de les accions sol·licitades, corresponent a les despeses que s'especifiquen com a subvencionables en aquesta resolució.  
S'estableix en 100.000,00 € el pressupost màxim elegible a sol·licitar per cada empresa. Aquest límit operarà sobre el total d'accions sol·licitades. Sobre l'import sol·licitat es calcularà la quantia de la subvenció a concedir tal com s'indica a continuació, operant sempre el límit màxim del 50 % del sol·licitat.  
D'acord amb el que s'estableix en l'article 12.2 de l'Ordre 13/2016, de 2 d'agost, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'internacionalització, s'estableix el prorrateig entre els expedients beneficiaris per a determinar la quantia de la subvenció.  
Aquest prorrateig o repartiment proporcional del crèdit es realitzarà de la forma següent:  
- en proporció a l'esforç econòmic realitzat per l'empresa, s'assignarà un 15 % del pressupost elegible sol·licitat;  
- en proporció directa a la puntuació obtinguda per l'expedient, d'acord amb la fórmula següent:  
(crèdit disponible-15 % del total del pressupost elegible sol·licitat) x (nombre de punts expedient)  
(nombre total de punts obtingut pels expedients admesos a tràmit)  
  
Actuant com a límit el percentatge màxim a finançar sobre el pressupost elegible adés assenyalat, així com l'import sol·licitat. Els imports que excedisquen aquests límits es repartiran entre la resta d'expedients admesos aplicant aquesta mateixa fórmula.  
Les entitats públiques hauran de complir amb les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.  
Les entitats beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros.  
La difusió de la informació que estableix aquesta clàusula s'ha de realitzar a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep ».  
Sense perjudici de les obligacions previstes en els apartats anteriors, totes les entitats beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
Tretze. Resolució de la convocatòria i termini  
1. Correspon a la persona titular de la Conselleria d'Economia Sostenible, Sectors Productius, Comerç i Treball dictar la resolució de concessió de l'ajuda, i fixar expressament la quantia i incorporar, si és el cas, les condicions, obligacions i determinacions accessòries a què haja de subjectar-se la persona beneficiària.  
2. El procediment de concessió de les subvencions es tramitarà en règim de concurrència competitiva, en la forma descrita en l'article 12 de les bases reguladores.  
3. El termini màxim per a resoldre i notificar la resolució procedent serà de sis mesos, comptats des de l'endemà de la finalització del termini de presentació de sol·licituds.  
Transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda, en els termes previstos en la legislació bàsica de procediment administratiu.  
  
Catorze. Notificació de la resolució  
La resolució de concessió es notificarà a les persones interessades en els termes previstos en la legislació bàsica de procediment administratiu.  
La resolució de concessió o desestimació de les subvencions es publicarà en el Diari Oficial de la Generalitat Valenciana (DOGV) i en la pàgina web de la Conselleria d'Economia Sostenible, Sectors Productius, Comerç i Treball, directori Internacionalització, en l'enllaç corresponent a la resolució d'ajudes, tal com estableix la legislació bàsica de procediment administratiu, així com en compliment del que s'estableix en la Llei 38/2003, de 17 de novembre, general de subvencions, sobre publicitat de subvencions concedides.  
  
Quinze. Recursos  
La resolució de concessió o desestimació posa fi a la via administrativa i en contra podrà interposar-se potestativament un recurs de reposició davant de l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent; o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors de l'endemà de la notificació de la resolució corresponent.  
  
Setze. Pagament de les subvencions  
El pagament de les subvencions i ajudes es realitzarà d'acord amb el que es disposa en l'article 19 de l'Ordre 13/2016, de 2 d'agost, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'internacionalització.  
  
Dèsset. Subcontractació  
S'admetrà la subcontractació i el subarrendament en els negocis jurídics que es duguen a terme entre les entitats agrupadores a les quals es refereix el resolc cinqué, 1, de la present resolució, amb independència de la forma jurídica que adopten i cada membre d'aquestes.  
  
Díhuit. Reintegrament i minoració de l'ajuda concedida  
Es regirà pel que s'estableix en l'article 22 de l'Ordre 13/2016, de 2 d'agost, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'internacionalització.  
  
Dènou. Pla de control  
De conformitat amb les previsions establides en els articles 165.2.j i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, durant el procediment de concessió i justificació de subvencions han d'adoptar-se les mesures necessàries a fi de comprovar i verificar l'efectiva realització de les activitats subvencionades, el compliment de la finalitat o les finalitats que motiven la concessió i l'adequada acreditació de la destinació donada a les quantitats atorgades.  
Per a verificar el compliment d'aquesta resolució per la qual es convoquen les ajudes de suport a la promoció exterior de la Comunitat Valenciana en el marc de la crisi de la covid-19, per a l'exercici 2023, hauran de realitzar-se els corresponents controls.  
a) El tipus de control a realitzar serà administratiu, basat en la documentació aportada per cada entitat juntament amb la seua sol·licitud i com a justificació de la subvenció que sol·licita. Amb aquest fi, se supervisarà tota la documentació exigida en les bases reguladores i en la resolució de convocatòria, i es requerirà, si escau, l'aportació de tots els documents complementaris que resulten necessaris per a comprovar, verificar i aclarir totes les qüestions que ho exigisquen. A més, si s'estima necessari, podrà demanar-se informació addicional que permeta contextualitzar la documentació aportada i les activitats realitzades.  
b) Dins del conjunt de sol·licituds presentades a una mateixa convocatòria, es podrà seleccionar una mostra aleatòria, però bastant representativa de qualsevol document i altres elements acreditatius de la realització de les actuacions subvencionades. Addicionalment, de forma ben motivada, es podran aplicar criteris dirigits a la realització d'un mostreig específic per a la comprovació d'aspectes tècnics, econòmics o administratius determinats, que s'estimen d'especial rellevància en el marc d'una convocatòria.  
c) El percentatge mínim de subvenció a controlar sobre el total pagat amb càrrec a la línia pressupostària serà del 10 %.  
Les actuacions que s'efectuen en desplegament d'aquest pla de control es realitzaran a través de mitjans propis, personals i materials. En relació amb els mitjans personals, correspon a la Direcció General d'Internacionalització la realització de les activitats de control de les ajudes per a la comprovació material de la realització efectiva de l'activitat objecte de l'ajuda.  
En cas que, dels controls realitzats, es posen de manifest irregularitats significatives, la persona beneficiària de l'ajuda en podrà ser exclosa.  
  
Vint. Política de la competència de la Unió Europea  
1. En virtut del que s'estableix en l'article 6 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que les ajudes que es concedisquen d'acord amb el que estableix la present resolució, ho seran en el marc del Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOCE L 352/1 de 24 de desembre), modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DO L215 de 07.07.2020) (d'ara en avant, ens referirem al Reglament (UE) núm. 1407/2013).  
Les ajudes que es puguen concedir no necessiten la seua notificació a la Comissió Europea, perquè no tenen tots els requisits de l'apartat u de l'article 107 del TFUE, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres.  
2. Aquest règim d'ajudes no podrà aplicar-se a empreses que operen en els sectors determinats en el punt 1 de l'article 1 de l'esmentat reglament, a saber:  
a) Les ajudes concedides a les empreses que operen en els sectors de la pesca i l'aqüicultura, regulats pel Reglament (CE) número 104/2000, del Consell.  
b) Les ajudes concedides a les empreses dedicades a la producció primària de productes agrícoles.  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
i) quan l'import de l'ajuda es determine en funció del preu o de la quantitat de productes d'aquest tipus adquirits a productors o productores primaris o comercialitzats per les empreses interessades;  
ii) quan l'ajuda estiga supeditada al fet que una part o la totalitat d'aquesta es repercutisca als productors o productores primaris.  
d) Les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Les ajudes condicionades a la utilització de productes nacionals en lloc d'importats.  
3. En tot cas, l'import de les esmentades ajudes no podrà suposar que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros, que es redueix a 100.000 euros en el cas d'empreses beneficiàries que operen en el sector del transport per carretera.  
  
4. Les ajudes de minimis concedides conformement a l'esmentat reglament podran acumular-se amb les ajudes de minimis concedides conformement al Reglament (UE) número 360/2012 de la Comissió, fins al límit màxim establit en aquest últim reglament. Podran acumular-se amb ajudes de minimis concedides conformement a altres reglaments de minimis fins al límit màxim pertinent que s'estableix en l'article 3, apartat 2, del Reglament 1407/2013 de la Comissió.  
Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptada per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb unes altres ajudes estatals concedides en virtut d'un reglament d'exempció per categories o d'una decisió adoptada per la Comissió.  
5. Per a assegurar el compliment de les condicions recollides en el punt anterior, s'exigirà a les persones sol·licitants una declaració sobre totes les ajudes públiques que tinguen concedides o sol·licitades per a aquests mateixos costos subvencionables, així com de les ajudes de minimis rebudes durant els dos exercicis fiscals anteriors i durant l'exercici fiscal en curs.  
Contra la present resolució es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, d'acord amb el que s'estableix en l'article 46 de la Llei 29/1998, de 13 de juliol, reguladora de la jurisdicció contenciosa administrativa; o potestativament, recurs de reposició davant del conseller d'Economia Sostenible, Sectors Productius, Comerç i Treball, en el termini d'un mes, comptador des de l'endemà de la publicació d'acord amb el que es disposa en la legislació bàsica de procediment administratiu.  
  
València, 9 de març de 2023.- El conseller d'Economia Sostenible, Sectors Productius, Comerç i Treball: Rafael Climent González.